KOMISSION PÄÄTÖS,

tehty 20 päivänä maaliskuuta 1996,

Italian suunnittelemasta tuesta yrityksille, joiden maksukyvyttömyys johtuu niiden velvollisuudesta palauttaa saamansa tuet Euroopan yhteisön perustamissopimuksen 92 ja 93 artiklan nojalla tehtyjen päätösten mukaisesti (Ainoastaan italiankielinen teksti on todistusvoimainen) (ETA:n kannalta merkityksellinen teksti) (96/434/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisöjen perustamissopimuksen ja erityisesti sen 93 artiklan 2 kohdan,

kehotettuaan asianomaisia osapuolia esittämään huomautuksensa perustamissopimuksen 93 artiklan 2 kohdan ensimmäisen alakohdan mukaisesti,

sekä katsoo, että:

I

Komissio on 20 päivänä joulukuuta 1994 päivätyllä kirjeellään ilmoittanut Italian hallitukselle päätöksestään aloittaa sitä vastaan Euroopan yhteisön perustamissopimuksen 93 artiklan 2 kohdassa määrätyt toimet lain N:o 80/1993 osalta, jossa säädetään laissa N:o 95/1979 säädetyn erityisen hallintomenettelyn soveltamisesta yrityksiin, joiden maksukyvyttömyys johtuu niiden velvollisuudesta palauttaa valtiolle tai julkisille laitoksille tai valtioenemmistöisille yhtiöille saamansa valtion tuet yhteisön toimielinten Euroopan yhteisön perustamissopimuksen 92 ja 93 artiklan nojalla tekemien päätösten mukaisesti.

Tämän menettelyn yhteydessä komissio on pyytänyt Italian hallitusta esittämään huomautuksensa ja ilmoittanut asiasta muille yhteisön jäsenvaltioille ja asiasta kiinnostuneille kolmansille Euroopan yhteisöjen virallisessa lehdessä (1) julkaistulla ilmoituksella. Yksikään toinen jäsenvaltio tai muu kolmas taho ei kuitenkaan ole käyttänyt hyväkseen tätä mahdollisuutta.

II

Italian hallitus on esittänyt lausuntonsa asiasta 9 päivänä helmikuuta 1995 päivätyllä kirjeellään ja toimittanut lisätietoja 23 päivänä kesäkuuta 1995 ja 12 päivänä tammikuuta 1996 päivätyillä kirjeillään.

III

Kyseiset toimet koskevat laissa N:o 95/1979 säädetyn erityisen hallintomenettelyn soveltamista yrityksiin, "joiden maksukyvyttömyys johtuu niiden velvollisuudesta palauttaa valtiolle, julkisille laitoksille tai valtioenemmistöisille yhtiöille vähintään 51 prosenttia maksetusta pääomasta oleva summa, joka on vähintään 50 miljardia liiraa, yhteisön toimielinten Euroopan talousyhteisön perustamissopimuksen 92 ja 93 artiklan nojalla tekemien päätösten mukaisesti. . .".

Italian viranomaiset ovat ilmoittaneet, että kyseisiä toimenpiteitä on sovellettu ainoastaan kerran tapauksessa Nuova Cartiera di Arbatax, josta komissio on tehnyt päätöksen 92/296/ETY (2). Italian viranomaisten 3 päivänä kesäkuuta 1992 teleksillä antamien tietojen mukaan kyseisessä päätöksessä yhteismarkkinoille soveltumattomiksi määriteltyjen tukien palauttaminen valtiolle on kirjattu asianomaisen yrityksen taseeseen; mikään ei kuitenkaan vahvista, että tällä kirjanpitomerkinnällä tunnustettua velkaa vastaavat summat olisi todella palautettu. Lopuksi Italian viranomaiset ovat ilmoittaneet, että on perustettu hallintokomitea, jonka tehtävänä on arvioida uudelleen lain N:o 95/1979 soveltamisperusteet ja siihen tehdyt muutokset ja lisäykset ja jonka tarkoituksena on muun muassa mahdollisesti mitätöidä määräykset, joista säädetään laissa N:o 80/1993.

IV

Määräykset, joista säädetään laissa N:o 80/1993, muodostavat Euroopan yhteisön perustamissopimuksen 92 artiklan 1 kohdassa ja ETA-sopimuksen 61 artiklan 1 kohdassa tarkoitetun valtiontukijärjestelmän, koska ne sallivat tuensaajayritysten, joihin tällä hetkellä kuuluu vain Nuova Cartiera di Arbatax mutta tulevaisuudessa mahdollisesti muitakin kyseisen lain soveltamisalaan kuuluvia yrityksiä, nauttia edelleen yhteisön oikeuden kanssa yhteensoveltumattomiksi jo julistettujen tukien suomista eduista. Nämä edut muodostuvat valtion tuista, jotka kyseisen yrityksen pitäisi palauttaa komission aiemman päätöksen tai yhteisöjen tuomioistuimen tuomion perusteella, sekä mahdollisesta lain N:o 95/1979 2 a artiklassa säädetystä valtion takauksesta, ja ne on tarkoitettu yrityksille, joiden maksukyvyttömyys johtuu velvollisuudesta palauttaa tuet, jotka komission ja mahdollisesti myös yhteisöjen tuomioistuimen käsityksen mukaan ovat ristiriidassa Euroopan yhteisön perustamissopimuksen 92 ja 93 artiklan kanssa.

Kun otetaan huomioon lakien N:o 95/1979 ja 80/1993 määräysten yhteisvaikutus ja valtiontukipolitiikkaan liittyvä pieniä ja keskisuuria yrityksiä koskeva yhteisön käyttämä määritelmä (3), kyseisistä toimenpiteistä hyötyviä yrityksiä on pidettävä suuryrityksinä, joiden toiminta normaalisti vaikuttaa jäsenvaltioiden väliseen kauppaan.

Kyseisten määräysten soveltaminen merkitsee tuensaajayrityksille laitonta etua, joka voi aiheuttaa kilpailun vääristymistä ottaen huomioon, että lain N:o 80/1993 määräyksissä viitataan toisaalta tukiin, joita komissio pitää yhteismarkkinoille ja ETA-sopimuksen toimintaan soveltumattomina ja joita toisaalta sovelletaan myös sellaisissa tapauksissa, joissa yhteisöjen tuomioistuin on vahvistanut niihin liittyvien komission päätösten oikeellisuuden; näiden määräysten soveltaminen käytännössä mitätöi ne yhteisön päätökset, jotka velvoittavat palauttamaan yhteisön oikeuden kanssa yhteensoveltumattomat valtion tuet, niin että laittoman edun saaminen, joka kyseisten päätösten oli määrä lakkauttaa, jatkuu edelleen.

Lisäksi kyseistä sääntelyä voidaan soveltaa laissa N:o 80/1993 määriteltyihin edunsaajayrityksiin kaikkialla Italiassa ja kaikilla talouselämän aloilla; sääntelyllä ei kuitenkaan ole ala- tai aluekohtaisia tavoitteita. Toisaalta, koska kyseisissä säännöissä ei ole alaa koskevia rajoituksia, niiden soveltamisalaan kuuluvat myös herkkiä aloja edustavat ja yhteisön tiukan valvonnan alaisina olevat yritykset, joille mahdollisesti voidaan myöntää valtion tukea.

Nuova Cartiera di Arbatax -yritystä koskevan erityistapauksen suhteen Italian viranomaiset ovat huomauttaneet, että vaikka siihen onkin sovellettu lakia N:o 80/1993, yritykselle ei ole myönnetty lain N:o 95/1979 2 a artiklassa tarkoitetua valtion takausta ja että tämän vuoksi ei ole kyse laissa N:o 80/1993 tarkoitetuista tukitoimista.

Tästä käy ilmi ainoastaan se, että kyseiselle yritykselle ei ole myönnetty uusia valtion varoja niiden valtion tukien lisäksi, joita edellä mainittu päätös 92/296/ETY koskee.

Esimerkiksi sellainen järjestelmä, josta säädetään laissa N:o 80/1993, joka kansallisen lainsäädännön nojalla kieltää yhteismarkkinoille ja ETA-sopimuksen toimintaan soveltumattomiksi julistettujen valtion tukien palauttamisen ja estää siten palaamisen tukien myöntämistä edeltävään tilanteeseen ja yrityksille näiden tukien ansiosta koituneiden etujen poistamisen sallien yritysten edelleen nauttia näistä eduista, jotka vaikuttavat yhteisön sisäiseen kauppaan ja saattavat aiheuttaa kilpailun vääristymistä, edustaa itsessään yhteismarkkinoille ja ETA-sopimuksen toimintaan soveltumatonta valtiontukijärjestelmää siinä muodossa kuin se on määritelty Euroopan yhteisön perustamissopimuksen 92 artiklan 1 kohdassa ja ETA-sopimuksen 61 artiklan 1 kohdassa, johon ei sovelleta perustamissopimuksen 92 artiklan 2 ja 3 kohdassa ja ETA-sopimuksen 61 artiklan 2 ja 3 kohdassa esitettyjä poikkeuksia. Erityisesti Nuova Cartiera di Arbataxin tapauksessa on todettava, että yritykselle ei ole myönnetty uusia varoja, mutta yritys on saanut pitää hallussaan sille myönnetyn yhteisön oikeuden kanssa yhteensoveltumattomaksi julistetun tuen, jonka palauttamisesta asianomaisen jäsenvaltion olisi huolehdittava, minkä lisäksi tässä tapauksessa myös lain N:o 80/1993 soveltaminen tuottaa yritykselle julkisista varoista saatavaa etua ja merkitsee siten käytännössä valtion tuen myöntämistä ja vahvistaa osaltaan, että tässä tilanteessa on kyse yhteismarkkinoille ja ETA-sopimuksen toimintaan soveltumattomasta valtion tuesta Euroopan yhteisön perustamissopimuksen 92 ja 93 artiklan ja ETA-sopimuksen 61 artiklan tarkoittamassa mielessä.

Lisäksi laki N:o 80/1993, jonka määräysten mukaan lakia N:o 95/1979 voidaan soveltaa yrityksiin, joiden on määrä palauttaa niille myönnetyt valtion tuet Euroopan yhteisön perustamissopimuksen 92 ja 93 artiklan mukaan tehtyjen päätösten nojalla, sisältää sen mahdollisuuden, että tuensaajayrityksille voidaan myöntää lain N:o 95/1979 2 a artiklassa säädetty valtiontakaus. Ottaen huomioon sen, mitä säädetään perustamissopimuksen 92 artiklan 1 kohdassa sekä ETA-sopimuksen 61 artiklan 1 kohdassa, sekä valtiontakauksia koskevan komission politiikan perusperiaatteet (4), tällainen mahdollisuus kuuluu perustamissopimuksen 92 artiklan ja sitä seuraavien artiklojen sekä ETA-sopimuksen 61 artiklan ja sitä seuraavien artiklojen soveltamisalaan sekä silloin, kun tuen edellytyksenä on vastaavan maksun suorittaminen, koska ilman valtion takausta kyseinen maksukyvyttömäksi arvioitu yritys ei luultavasti saisi lainaa, jonka saamiseen valtion takauksella tähdätään, että varsinkin silloin, kun yritykseltä ei vaadita mitään takauksen vastineeksi, koska tällöin valtion toimet poikkeavat selvästi siitä, mitä vastaavassa tilanteessa edellytetään markkinoilla järkevästi toimivalta yrittäjältä.

Lain N:o 80/1993 soveltaminen merkitsee siis eri tavoin tapahtuvaa valtion tuen myöntämistä Euroopan yhteisön perustamissopimuksen 92 artiklan 1 kohdan ja ETA-sopimuksen 61 artiklan 1 kohdan tarkoittamassa mielessä.

V

Kaiken lisäksi kyseisissä toimissa on kyse laittomista tuista, joista on päätetty noudattamatta yhteisön perustamissopimuksen 93 artiklan 3 kohdassa määrättyä ennakkoilmoitusmenettelyä. Vaikka kyseisiä toimia ryhdyttiin soveltamaan jo vuonna 1992, niistä ilmoitettiin vasta vuonna 1993 komission esitettyä Italian viranomaisille asiaa koskevan nimenomaisen pyynnön. Koska kyseessä ovat uutta tukijärjestelmää koskevat uudet määräykset, näitä toimenpiteitä ei voida pitää olemassa olevina tukina, jotka kuuluisivat menettelyn N:o E 13/92 soveltamisalaan; tämä menettely kuuluu lain N:o 95/1979 perusmääräyksiin ja sitä tutkitaan parhaillaan perustamissopimuksen 93 artiklan 1 kohdan tarkoittamassa mielessä (5).

VI

Edellä esitettyjen syiden perusteella määräykset, joista säädetään laissa N:o 80/1993, muodostavat perustamissopimuksen 92 artiklan 1 kohdassa ja ETA-sopimuksen 61 artiklan 1 kohdassa tarkoitetun yhteismarkkinoille ja Euroopan talousalueen toimintaan soveltumattoman valtiontukijärjestelmän. Niihin ei voida soveltaa mitään mainitun 92 ja 61 artiklan 2 ja 3 kohdassa tarkoitettuja poikkeuksia. Näitä määräyksiä ei ole suunnattu yksityisille kuluttajille eikä luonnonmullistusten tai muiden poikkeuksellisten tapahtumien aiheuttaman vahingon korvaamiseen; niillä ei liioin ole alueellisia eikä jonkin talouselämän toiminta-alan tai kulttuurin edistämiseen tähtääviä päämääriä eikä niitä ole suunnattu minkään Euroopan yhteisön yhteistä etua koskevan tärkeän hankkeen edistämiseen.

Lain N:o 80/1993 määräykset eivät sovellu yhteismarkkinoille, sillä vaikka edunsaajayrityksille ei myönnettäisikään niiden perusteella lisää valtionvaroja, ne kuitenkin sallivat yritysten, joiden pitäisi palauttaa saamansa valtion tuet yhteisön perustamissopimuksen 92 ja 93 artiklan perusteella tehtyjen päätösten nojalla, pitää näiden tukien avulla saamansa taloudelliset edut; yritysten ei siis tarvitse palauttaa yhteisön oikeuden vastaisesti saamiaan etuja sen lisäksi, että ne mahdollisesti saavat muuta etua lain N:o 95/1979 2 a artiklassa säädetyn valtiontakauksen muodossa.

Ainoa keino korjata edellä kuvattu tilanne on mitätöidä lain N:o 80/1993 määräykset sekä palauttaa valtiolle Nuova Cartiera di Arbataxille aikoinaan maksetut yhteismarkkinoille soveltumattomat tuet, joita päätös 92/296/ETY koskee. Italian hallitus ei kuitenkaan ole tunnustanut tällaista velvollisuutta. Sen sijaan se on ilmoittanut kyseisen mitätöinnin olevan mahdollista tulevaisuudessa riippuen siitä, mihin tuloksiin lain N:o 95/1979 soveltamista tutkiva hallintokomitea päätyy; komitealla ei kuitenkaan ole päätösvaltaa asiassa.

Lain N:o 80/1993 määräysten kumoaminen on välttämätöntä, jotta voidaan estää ETY:n perustamissopimuksen 92 ja 93 artiklassa ja ETA-sopimuksen 61 ja 62 artiklassa säädettyjen yhteisön sääntöjen jatkuva rikkominen.

Koska lain N:o 80/1993 määräyksiä on sovellettu Nuova Cartiera di Arbataxille myönnettyjen tukien palauttamiseen, on viipymättä ryhdyttävä toimiin myös kyseisten tukien palauttamiseksi, jotta voidaan palata ennen näiden tukien myöntämistä vallinneeseen tilanteeseen poistamalla kaikki taloudelliset edut, joista tuensaajayritys on laittomasti nauttinut näiden tukien maksamispäivämäärästä alkaen (6),

ON TEHNYT TÄMÄN PÄÄTÖKSEN:

1 artikla

Italian laissa N:o 80/1993 säädetyt valtiontukitoimet ovat laitonta tukea, koska niistä on päätetty ilmoittamatta niistä etukäteen komissiolle vastoin Euroopan yhteisön perustamissopimuksen 93 artiklan 3 kohdassa määrättyä menettelyä. Kyseiset tuet ovat yhteismarkkinoille ja ETA-sopimuksen toimintaan soveltumattomia Euroopan yhteisön perustamissopimuksen 92 artiklan ja ETA-sopimuksen 61 artiklan tarkoittamassa mielessä.

2 artikla

Italian on mitätöitävä laissa N:o 80/1993 annetut määräykset.

3 artikla

Italian on ilmoitettava komissiolle tämän päätöksen noudattamiseksi toteuttamistaan toimenpiteistä kahden kuukauden kuluessa tämän päätöksen tiedoksiantamisesta.

4 artikla

Tämä päätös on osoitettu Italian tasavallalle.

Tehty Brysselissä 20 päivänä maaliskuuta 1996.

Komission puolesta

Karel VAN MIERT

Komission jäsen

(1) EYVL N:o C 220, 25.8.1995, s. 2

(2) EYVL N:o L 159, 12.6.1992, s. 46

(3) Yhteisön suuntaviivat pienille ja keskisuurille yrityksille myönnettävistä valtion tuista, julkaistu 19 päivänä elokuuta 1992 EYVL:ssä N:o C 213.

(4) Ks. etenkin 5 päivänä huhtikuuta 1989 päivätty jäsenvaltioille osoitettu kirje N:o SG(89) D/4328 sekä EYVL:ssä N:o C 273 18 päivänä lokakuuta 1991 julkaistun ilmoituksen 38 kohta.

(5) Ks. ilmoitus N:o 94/C 395/02, joka on julkaistu EYVL:ssä N:o C 395, 31.12.1994.

(6) Yhteisöjen tuomioistuimen 21 päivänä maaliskuuta 1990 asiassa C-142/87 Tubemeuse antama tuomio (Kok. 1990, s. 1959).